|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 5074 Αθήνα, 23/10/2015

**ΔΕΛΤΙΟ ΤΥΠΟΥ**

Η Διοίκηση του Ασύλου Ανιάτων και του Ιδρύματος Περιθάλψεως Χρονίως Πασχόντων με αίτησή της προς την Επιτροπή Προστασίας Συνδικαλιστικών Στελεχών του άρθρου 15 του Ν.1264/1982, που θα συζητηθεί τη Δευτέρα 26/10/2015, ζητάει νομιμοποίηση για να απολύσει τον Πρόεδρο και την Αντιπρόεδρο του Συλλόγου Εργαζομένων στο Α.Α. & Ι.Π.Χ.Π., που είναι μέλος του Ε.Κ.Α., επικαλούμενη λόγους που ανάγονται στη συνδικαλιστική δράση των δύο στελεχών του Δ.Σ. του Συλλόγου.

Το Δ.Σ. του Ε.Κ.Α. με επιστολή του προς τη διοίκηση του ΑΑ & ΙΠΧΠ επισήμανε ότι οι διαφωνίες μεταξύ εργοδότη και εργαζομένων δε λύνονται με την απόλυση των Συνδικαλιστών που διεκδικούν και υπερασπίζονται τα δικαιώματα των εργαζομένων, ζήτησε την άμεση ανάκληση της αίτησης και πρότεινε την από κοινού αναζήτηση λύσεων στα οξύτατα προβλήματα που αντιμετωπίζουν στον εργασιακό τους χώρο, σ’ ένα πεδίο συνεργασίας για το κοινό καλό και όχι σ’ ένα πεδίο εξοντωτικών συγκρούσεων.

Η διοίκηση του ΑΑ & ΙΠΧΠ αγνόησε προκλητικά την επιστολή του Ε.Κ.Α., απαξιώντας ακόμα και να απαντήσει σ’ αυτήν, επιδεικνύοντας ουσιαστικά αλαζονεία και περιφρόνηση προς τις χιλιάδες εργαζομένων και τους Συλλόγους τους που είναι μέλη του Ε.Κ.Α.

Τέτοιου είδους πρακτικές και μεθοδεύσεις εξόντωσης των μαχόμενων συνδικαλιστών από την εργοδοσία, έχουν αποκλειστικό σκοπό να πλήξουν άμεσα και αποτελεσματικά τον συνδικαλισμό, αφού με την τρομοκρατική απειλή της απόλυσης επιχειρούν να φιμώσουν τις φωνές που διαφυλάσσουν και υπερασπίζονται τα δικαιώματα και τα συμφέροντα των εργαζομένων, αλλά και με παρρησία και θάρρος αποκαλύπτουν «ενοχλητικές» αλήθειες.

Το Δ.Σ. του Ε.Κ.Α., ενεργώντας πάντα ως θεματοφύλακας των αρχών, των αξιών και των ιδανικών του Συνδικαλιστικού κινήματος, καταδικάζει την ενέργεια της διοίκησης του ΑΑ & ΙΠΧΠ και δηλώνει ότι:

• θα σταθεί αρωγός στους δύο διωκόμενους Συνδικαλιστές,

• θα συνεχίσει να αντιστέκεται με όλες του τις δυνάμεις εναντίον όσων επιβουλεύονται τα δίκαια των εργαζομένων και επιχειρούν με κάθε τρόπο να τρομοκρατήσουν και να φιμώσουν τους εκπροσώπους τους για να διαλύσουν τον Συνδικαλισμό, και

• θα υπερασπίζεται πάντα και παντού το – κατακτημένο και νόμιμα κατοχυρωμένο - δικαίωμα της ελεύθερης και ανεμπόδιστης συνδικαλιστικής δράσης.

**Το Δ.Σ.**